cyanic-selkie/wikianc huggingface dataset:
Ravenna
Medju Evu u Rinaxximent
Fl-1198, Ravenna mexxiet lega ta' bliet tar-Romagna kontra l-imperatur, u l-Papa rnexxielu jirreżisti. Wara l-gwerra tal-1218, il-familja Traversari setgħet timponi t-tmexxija tagħha fuq il-belt, li damet sal-1240. Wara perjodu qasir taħt it-tmexxija ta' vikarju imperjali, Ravenna ġiet irritornata lill-Istati Papali fl-1248 u mill-ġdid lill-familja Traversari sakemm, fl-1275, il-familja Da Polenta stabbiliet is-sinjorija dejjiema tagħha. Wieħed mir-residenti l-iktar illustri ta' Ravenna dak iż-żmien kien il-poeta eżiljat Dante. L-aħħar wieħed mill-familja Da Polenta, Ostasju III, tilef il-poter fi Frar 1441 bis-saħħa tar-Repubblika ta' Venezja, u l-belt ġiet annessa mat-territorji Venezjani permezz tat-Trattat ta' Cremona.
Ravenna kienet immexxija minn Venezja sal-1509, meta ż-żona tal-madwar ġarrbet invażjoni matul il-Gwerer Taljani. Fl-1512, matul il-gwerer tal-Lega Mqaddsa, ir-rikkezzi ta' Ravenna ġew misruqa mill-Franċiżi wara l-Battalja ta' Ravenna. Ravenna kienet magħrufa wkoll matul ir-Rinaxximent bħala l-post fejn twieled il-Mostru ta' Ravenna.
Wara li l-forzi ta' Venezja rtiraw, Ravenna reġgħet ġiet immexxija minn legati tal-Papa bħala parti mill-Istati Papali. Il-belt ġarrbet ħsarat estensivi minħabba għargħar f'Mejju 1636. Matul it-300 sena ta' wara, network ta' kanali bidlu l-fluss tax-xmajjar fil-qrib u dan wassal għad-drenaġġ tal-artijiet imtajna tal-madwar. B'hekk tnaqqset il-possibbiltà ta' għargħar u twittiet it-triq għal raba' agrikolu għammiel madwar il-belt.
Era moderna
Apparti okkupazzjoni qasira oħra minn Venezja (1527–1529), Ravenna kienet parti mill-Istati Papali sal-1796, meta ġiet annessa mal-istat pupazz Franċiż tar-Repubblika Ċisalpina (ir-Repubblika Taljana mill-1802 u r-Renju tal-Italja mill-1805). Ġiet irritornata lill-Istati Papali fl-1814. Bl-okkupazzjoni min-naħa tat-truppi ta' Piemonte fl-1859, Ravenna u ż-żona tal-madwar fir-Romagna saru parti mir-Renju unifikat il-ġdid tal-Italja fl-1861.
Matul it-Tieni Gwerra Dinjija, it-truppi tal-Gwardji tar-Raba' Dragun tal-Prinċipessa Louise u tal-Ħames Diviżjoni Armata Kanadiża, flimkien mas-27 Lanċiera Brittaniċi, daħlu u lliberaw lil Ravenna fil-5 ta' Diċembru 1944. Total ta' 937 suldat tal-Commonwealth li mietu fix-xitwa tal-1944-1945 ġew midfuna fiċ-Ċimiterju tal-Gwerra ta' Ravenna, fosthom 438 Kanadiż. Il-belt ma tantx ġarrbet ħsarat estensivi matul il-gwerra.
Sit ta' Wirt Dinji
daqsminuri|Mużajk fl-arkata trijonfali tal-Bażilika ta' San Vitale Tmien monumenti Kristjani bikrin ġew imniżżla bħala Sit ta' Wirt Dinji tal-UNESCO fl-1996. Dawn huma:
Il-valur universali straordinarju tas-sit ġie rrikonoxxut abbażi ta' erba' kriterji tal-għażla tal-UNESCO: il-kriterju (i) "Rappreżentazzjoni ta' kapulavur frott il-kreattività tal-bniedem"; il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; u l-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".
Attrazzjonijiet oħra
daqsminuri|Il-mużajk tal-koppla tal-Battisterju Arjan ta' Ravenna Fost l-attrazzjonijiet l-oħra nsibu:
Mużika
Kull sena l-belt tospita l-Festival ta' Ravenna, wieħed mill-iżjed festivals prominenti tal-mużika klassika fl-Italja. Ikun hemm spettakli tal-opri fit-Teatru Alighieri, u kunċerti fil-Palazz Mauro de André kif ukoll fil-Bażilika Antika ta' San Vitale u fil-Bażilika ta' Sant'Apollinare f'Classe. Id-direttur mużikali taċ-Chicago Symphony Orchestra, Riccardo Muti, resident li ilu jgħixa long f'Ravenna, jipparteċipa regolarment fil-festival, fejn jiġu mistiedna orkestri u artisti oħra tal-ispettaklu minn madwar id-dinja.
Trasport
Ravenna għandha port kummerċjali u turistiku importanti.
L-istazzjon ferrovjarju ta' Ravenna għandha servizz dirett ta' Trenitalia lejn Bologna, Ferrara, Lecce, Milan, Parma, Rimini, u Verona.
L-Ajruport ta' Ravenna jinsab proprju f'Ravenna. L-eqreb ajurporti kummerċjali huma dawk ta' Forlì, Rimini u Bologna.
Fost l-awtostradi li jgħaddu minn Ravenna hemm: l-A14-bis miċ-ċentru ta' Bologna; fuq l-assi Tramuntana–Nofsinhar tar-rotot tal-Unjoni Ewropea, ir-rotot E45 minn Ruma u l-E55 jew l-SS-309 "Romea" minn Venezja; u fuq l-assi reġjonali Ferrara-Rimini, l-SS-16 (parzjalment imsejħa l-"Adrijatika").
Ġemellaġġ
Ravenna hija ġemellata ma':
Sport
Il-klabb tal-futbol tradizzjonali tal-belt huwa r-Ravenna F.C. Attwalment jilgħab fit-tielet diviżjoni tal-futbol Taljan, is-Serie C.
L-A.P.D. Ribelle 1927 huwa l-klabb tal-futbol ta' Castiglione di Ravenna, raħal li jinsab fin-Nofsinhar ta' Ravenna, u ġie stabbilit fl-1927. Attwalment jilgħab fir-raba' diviżjoni tal-futbol Taljan, is-Serie D, wara l-promozzjoni mir-Rawnd B tad-diviżjoni tal-Eccellenza Emilia-Romagna fl-istaġun 2013–2014. Il-president tal-klabb huwa Marcello Missiroli u l-kowċ huwa Enrico Zaccaroni. Il-grawnd tal-klabb jissejjaħ Stadio Massimo Sbrighi u jesa' 1,000 ruħ. Il-kuluri tat-tim huma l-abjad u l-blu.
F'Settembru 2011, fuq il-bajjiet ta' Ravenna, ġiet ospitata t-Tazza tad-Dinja tal-FIFA tal-Futbol fuq il-Bajja.
Napuljun III
Napuljun III kien in-neputi ta' Napuljun I ta' Franza, magħruf ukoll bħala Napuljun il-Kbir (Napoleon the Great). Huwa twieled fil-belt ta' Pariġi, fl-1808 u miet f'Chislehurst (Kent), fl-Ingilterra, fl-1873.daqsminuri|200px|lemin|Napuljun III
The Emperor Waltz
The Emperor Waltz huwa film mużikali Amerikan maħdum fl-1948, bl-atturi Bing Crosby u Joan Fontaine taħt id-direzzjoni ta' Billy Wilder. Fuq kitba ta' Wilder u Charles Brackett, il-film huwa dwar bejjiegħ Amerikan tal-gramafowns fl-Awstrija. Fil-bidu tas-seklu għoxrin, dan il-bejjiegħ Amerikan beda jipprova jikkonvinċi lill-Imperatur Franz Joseph biex jixtri gramafown, bit-tama li dan il-prodott isir popolari mal-Poplu Awstrijak. The Emperor Waltz huwa ispirat minn inċident reali li kien jinvolvi lil Franz Joseph I tal-Awstrija. Iffilmjat fuq il-post fil-Park Nazzjonali ta ' Jasper fil-Kanada, il-film  deher f'Londra, Los Angeles, u New York fir-rebbieg ħa ta' 1948. Fl-Istati Uniti deher l-ewwel darba fit-2 ta' Lulju 1948. Fl-1949 il-film kien innominat għal Academy Award fl-aħjar disinn ta' Kostum u l-aħjar mużika, kif ukoll kien innominat minn Writers Guild of America Award għall-aqwa kitba tal-aqwa film mużikali Amerikan.
Fil-bidu tas-seklu għoxrin, il-bejjiegħ vjaġġatur Virgil Smith ( Bing Crosby ) jibda jagħmel bosta vjaġġi lejn Vjenna, fl-Awstrija bit-tama li jbiegħ gramofon lill-Imperatur Franz Joseph. Kien qed jittama li x-xiri ta' din l-invenzjoni Amerikana riċenti jista 'jixpruna l-popolarità tiegħu mal-poplu Awstrijak. Fl-istess ħin, il-Kontessa Johanna Augusta Franziska von Stoltzenberg-Stolzenberg ( Joan Fontaine ) u missierha, il-Baruni Holenia, ikunu qed jiċċelebraw il-fatt li l- poodle iswed tagħhom Scheherezade intgħażel biex jitgħammar mal-poodle tal-Imperatur. Hekk kif jitilqu mill-palazz, jiltaqgħu ma' Virgil u Buttons, il- fox terrier abjad. Din il-laqgħa bla mistennija bekn il-klieb twassal għal diskussjoni dwar id-distinzjonijiet tal-klassi.
Scheerezade tesperjenza breakdown mentali u tibda tiġi kkurata mill-veterinarju Dott. Zwieback, li jipprattika l-psikoloġija ta’ Freud. Huwa jagħti parir lil Johanna biex tisforza l-kelba tagħha biex taffaċċja lil Buttons sabiex tegħleb il-biża’ tagħha. Meta l-klieb jerġgħu jingħaqdu, jibdew jesperjenzaw xrar romantiku mhux biss il-klieb, iżda wkoll is-sidien tagħhom. Dawn jibdew iqattgħu ħafna ħin flimkien.
Dan il-fatt eventwalment jikkonvinċi lil Johanna li l-imħabba vera tista’ tegħleb id-differenzi soċjali tagħhom. Virgil jitlob l-imperatur biex ikun jista' jiżżewweġ lil Johanna. Din hija xena kruċjali fil-film u togħlli l-livell tal-film. L-imperatur ikun kordjali ma' Virgil, u jittrattah b’rispett u anke bi ftit ta’ ammirazzjoni. Iżda huwa ċert li Johanna qatt ma tgħix kuntenta f’Newark, f’New Jersey. “M’aħniex aħjar minnek,” jispjega l-imperatur lil Virgil. “ Anzi naħseb li forsi int aħjar minna. Iżda aħna qisna l-bebbux: Jekk toħroġna mill-qoxra majjestuza tagħna, aħna mmutu.”
Fl-aħħar, l-imperatur jgħid lil Virgil kif hu kien xhud ta' bosta relazzjonjiet simili li sfaxxaw, u jagħmillu offeta. L-Imperatur kien lest li japprova u jixtri l-gramafown basta ma jibqax interessat f'Johanna. Virgil jirrifjuta, jieħu fastidju. L-imperatur jistaqsih jekk hux tassew kien lest għal Johanna. Din il-mistoqsija tħawwad xi ftit lil Virgil u jibda jaħsibha darbtejn għax ma xtaqx jirriskja li jirvinalha hajjitha. Għalhekk jiddeċiedi li jigdbilha u jistqarr li hu kien użaha biss biex jikseb aċċess għall-imperatur biex ikun jista' jbigħ il-prodotti tiegħu. B'hekk hu jidher viljakk u bla qalb.
Bosta xhur wara, meta Scheherezade twelled boton ta ‘ġriewi bojod imnaqqxa bl-iswed, saret ovvja li dawn kienu wild Buttons u mhux, kif kulħadd maħsub, tal-poodle tal-Imperatur. Il-Baruni Holenia, mimli biż, jgħid lill-​ Imperatur li twieldu mejta ,u bil - moħbi jordna biex jeħduhom u jgħerrquhom. Madankollu, Virgil, li kien irnexxielu jidħol bis-serqa fil-palazz biex jara Johanna għall- aħħar darba u, qabel ma jitlaq għall-Amerika, jistabillixxi l-verita', salva l-ġriewi u jikkonfronta l-Imperatur, li kien jaħseb li ien hu li ordna l-għarqa. L-​ Imperatur jitlob spjegazzjoni mingħand Holenia, iwiddbu serjament, u jitlob lil Virgil biex jagħtih lura il- ġriewi. Iżda Virgil, li għadu rrabjat, jkompli jissara u jargumenta mal-Imperatur, dwar id-differenza bejn klassi u oħra. Virgil jqis li d-differenz bejn klassi u oħra kienet r-raġuni li Holenia ppruva jgħerreq l -ġriewi. Huwa tant kien rrabjat li nesa li Johanna kienet bilwieqfa tisma. Virgil jgħidl lill-Imperatur li hu qatt ma messu qabel li jsalva lil Johanna mill-ħajja ta ‘Commoner.Johanna tirrealizza dak li għamel Virgil u taħfirlu. Hi tgħid lill-Imperatur li aħjar tieħu ċans wieħed f'miljun ta ‘ħajja kuntenta ma' Virgil, milli ebda ċans ma' xi ħadd li ma tħobbx. L-​ Imperatur jaqbel u jħalli lil Virgil u Johanna jiżżewġu.
Bassano Staffieri
Bassano Staffieri (Casalpusterlengo, 6 ta' Settembru 1931 – 31 ta' Lulju 2018) kien l-Isqof Emeritu tal-Djoċesi ta' La Spezia, Italja.
Mill-1989 sa 1999 kien Isqof ta' Carpi.
Jherson Vergara
Jherson Vergara Amú (twieled fis-26 ta' Mejju 1994) huwa plejer tal-futbol Kolombjan li jilgħab bħala difensur.
Karriera
F'Mejju 2013, Vergara iffirma mal-klabb Taljan ta' Milan għas-somma ta' £1,760,000.
Internazzjonali
Vergara kien imsejjaħ biex jirrappreżenta lil-Kolombja ta' taħt l-20 sena matul il-Kampjonat taż-Żagħżagħ Sud-Amerikan 2013. Huwa skorja gowl fil-kampjonat kontra lParagwaj]fl-aħħar logħba tat-tieni fażi.
Vergara kien inkluż fl-iskwadra biex jikkontesta fit-Toulon Tournament 2013. F'logħba mill-fażi tal-gruppi kontra l-Istati Uniti, Vergara skorja b'daqqa ta' ras fejn il-logħba spiċċat 2–1 favur il-Kolombja. Vergara kien skorja gowl nazzjonali ieħor, din id-darba f'rebħa ta' 3-1 kontra Franza.
Tebe (Eġittu)
daqsminuri|Pilastri tas-Sala l-Kbira tal-Ipostili, f'L-Art Imqaddsa, is-Sirja, l-Idumea, l-Arabja, l-Eġittu u n-Nubja. Tebe (bl-Għarbi: طيبة, bil-Grieg Antik: Θῆβαι, Thēbai), magħrufa fost l-Eġizzjani tal-qedem bħala Waset, kienet belt Eġizzjana antika max-xmara Nil madwar 800 kilometru (500 mil) fin-Nofsinhar tal-Mediterran. Il-fdalijiet tagħha jinsabu fi ħdan il-belt Eġizzjana moderna ta' Luxor. Tebe kienet il-belt prinċipali tar-raba' diviżjoni tal-Eġittu ta' Fuq (id-diviżjoni tax-Xettru) u kienet il-belt kapitali tal-Eġittu għal perjodi twal matul l-epoki tar-Renju Nofsani u r-Renju l-Ġdid. Kienet qrib Nubja u d-Deżert tal-Lvant, b'bosta riżorsi minerali ta' valur u rotot kummerċjali siewja. Kienet ċentru reliġjuż u l-iżjed belt venerata matul bosta perjodu tal-istorja Eġizzjana tal-qedem. Is-sit ta' Tebe jinkludi diversi nħawi kemm fix-xatt tal-Lvant tan-Nil, fejn hemm it-tempji ta' Karnak u ta' Luxor u fejn kien hemm il-belt, kif ukoll fix-xatt tal-Punent, fejn kien hemm nekropoli b'ċimiterji rjali u kumplessi funebri privati u rjali kbar. Fl-1979, il-fdalijiet u n-nekropoli ta' Tebe tal-qedem ġew ikklassifikati bħala Sit ta' Wirt Dinji tal-UNESCO.
Toponimija
L-isem Eġizzjan antik għal Tebe kien wꜣs.t, "il-Belt tal-wꜣs", ix-xettru tal-faragħuni, ħatar twil b'ras ta' annimal u b'bażi li tofroq fi tnejn. Mill-aħħar tar-Renju l-Ġdid, Tebe kienet magħrufa bl-Eġizzjan antik bħala niwt-'imn, "il-Belt ta' Amun", il-kap tat-Trijade ta' divinitajiet ta' Tebe, flimkien ma' Mut u Khonsu. Dan l-isem ta' Tebe jidher fil-Bibbja bħala "Nōʼ ʼĀmôn" (נא אמון) fil-Ktieb ta' Nahum u bħala "No" (נא) fil-Ktieb ta' Eżekjel u Ġeremija.
Xi kultant Tebe jingħad li hija l-forma Latinizzata tal-Grieg Antik: Θῆβαι, li min-naħa l-oħra hija l-forma Griega tal-Eġizzjan demotiku tꜣ jpt ("it-tempju"), b'referenza għal jpt-swt; it-tempju li issa huwa magħruf bl-isem Għarbi tiegħu, Karnak ("villaġġ iffortifikat"), fix-xatt tal-Grigal tal-belt. Madankollu, peress li Omeru jirreferi għall-metropoli b'dan l-isem, u peress li l-kitba demotika ma tfaċċatx qabel għadd ta' snin oħra, l-etimoloġija hija kemxejn dubjuża. Diġà minn żmien l-Ilijade ta' Omeru, il-Griegi kienu jiddistingwu lil Tebe tal-Eġittu bħala "Tebe tal-Mitt Daħla" (Θῆβαι ἑκατόμπυλοι, Thēbai hekatómpyloi), għad-differenza tat-"Tebe tas-Seba' Daħliet" (Θῆβαι ἑπτάπυλοι, Thēbai heptápyloi) f'Boeotia, il-Greċja.
Fl-interpretatio graeca, Amun ġie spjegat bħala Żews Ammon. Għaldaqstant l-isem ġie tradott bil-Grieg bħala Diospolis, "il-Belt ta' Żews". Sabiex tiġi distinta mill-bosta bliet oħra b'dan l-isem, kienet magħrufa bħala d-"Diospolis il-Kbira" (Διόσπολις Μεγάλη, Diospolis Megálē; bil-Latin: Diospolis Magna). L-ismijiet Griegi bdew jintużaw b'mod iktar mifrux wara l-ħakma tal-Eġittu minn Alessandru l-Kbir, meta l-pajjiż tmexxa mid-dinastija Tolemajka tal-Maċedonja.
Ġeografija
Tebe kienet tinsab tul ix-xtut tax-xmara Nil fil-parti tan-nofs tal-Eġittu ta' Fuq, madwar 800 kilometru fin-Nofsinhar tad-delta. Fil-biċċa l-kbira tagħha nbniet fuq il-pjanuri tax-xmara tal-wied tan-Nil tul lilwa kbira tal-istess xmara. B'konsegwenza naturali ta' dan, il-belt ġiet stabbilita f'assi mill-Grigal għal-Lbiċ, b'mod parallel mal-kanal kontemporanju tax-xmara. Tebe kellha erja ta' 93 km2 (36 mil kwadru), li kienet tinkludi partijiet mill-Għoljiet ta' Tebe fil-Punent li kienu jlaħħqu sa massimu ta' 420 metru (1,378 pied) fl-Għolja sagra ta' al-Qurn. Fil-Lvant kien hemm id-Deżert tal-Lvant muntanjuż bil-wadis tiegħu li kienu jnixxu fil-wied. Fost dawn il-wadis, l-iżjed sinifikanti kien Wadi Hammamat qrib Tebe. Dan kien jintuża bħala rotta kummerċjali fuq l-art li kienet tibqa' sejra sal-kosta tal-Baħar l-Aħmar.
Irħula fil-qrib fir-raba' distrett tal-Eġittu ta' Fuq kienu Per-Hathor, Madu, Djerty, Iuny, Sumenu u Imiotru.
Demografija
Skont George Modelski, Tebe kellha madwar 40,000 abitant fl-2000 Q.K. (meta mqabbla mas-60,000 abitant f'Memphis, l-ikbar belt fid-dinja f'dak iż-żmien). Sal-1800 Q.K., il-popolazzjoni ta' Memphis naqset għal madwar 30,000 abitant, u b'hekk Tebe saret l-ikbar belt fl-Eġittu f'dak iż-żmien. L-istoriku Ian Morris stima li sal-1500 Q.K., Tebe x'aktarx li kibret bħala l-ikbar belt fid-dinja, b'popolazzjoni ta' madwar 75,000 ruħ. Żammet din il-pożizzjoni sal-ħabta tad-900 Q.K., meta qabżitha Nimrud (fost bliet oħra).
Ekonomija
Il-fdalijiet arkeoloġiċi ta' Tebe joffru xhieda notevoli dwar iċ-ċivilizzazzjoni Eġizzjana fl-aqwa tagħha. Il-poeta Grieg Omeru ddeskriva l-ġid ta' Tebe fid-Disa' Ktieb tal-Ilijade (għall-ħabta tas-seklu 8 Q.K.): "... f'Tebe tal-Eġittu, it-Tebe tal-Mitt Daħla, hemm munzelli ta' ingotti prezzjużi jleqqu fix-xemx".
Renju l-Antik
Tebe kienet abitata minn madwar it-3200 Q.K. Kienet magħrufa wkoll bħala l-belt kapitali ta' Waset, ir-raba' distrett tal-Eġittu ta' Fuq. F'dak iż-żmien kienet għadha post kummerċjali żgħir, filwaqt li Memphis kienet ir-residenza rjali tal-faragħuni tar-Renju l-Antik. Għalkemm ma fadal l-ebda binja f'Tebe li hija eqdem minn partijiet tal-kumpless tat-Tempju ta' Karnak li x'aktarx li jmorru lura għar-Renju Nofsani, il-parti t'isfel ta' statwa tal-faragħun Nyuserre tal-ħames dinastija nstabet f'Karnak. Statwa oħra li kienet iddedikata mill-faragħun Senusret tat-12-il dinastija jaf insterqet u reġgħet intużat, peress li l-istatwa fiha cartouche ta' Nyuserre fuq iċ-ċintorin tagħha. Peress li jidhru seba' mexxejja mir-raba' sas-sitt dinastiji fuq il-lista tal-faragħuni ta' Karnak, x'aktarx li kien hemm mill-inqas tempju wieħed fl-inħawi ta' Tebe fi żmien ir-Renju l-Antik.
L-Ewwel Perjodu Intermedju
Sal-2160 Q.K., nisel ġdid ta' faragħuni (id-disa' u l-għaxar dinastiji) ikkonsolidaw il-kontroll tal-Eġittu t'Isfel u tal-partijiet tat-Tramuntana tal-Eġittu ta' Fuq mill-belt kapitali tagħhom f'Herakleopolis Magna. Nisel rivali (il-ħdax-il dinastija), ibbażat f'Tebe, irrenja fil-kumplament tal-Eġittu ta' Fuq. Milli jidher il-mexxejja ta' Tebe kienu dixxendenti tal-prinċep ta' Tebe, Intef il-Kbir. X'aktarx li n-neputi tiegħu Intef I kien l-ewwel wieħed fil-familja li f'ħajtu ħa titlu parzjalment ta' faragħun, għalkemm il-poter tiegħu ma kienx estiż iktar lil hinn mir-reġjun ġenerali ta' Tebe.
Renju Nofsani
Finalment sal-ħabta tal-2050 Q.K., iben Intef III, Mentuhotep II (li jfisser "Montu s-sodisfatt"), ħa lil Herakleopolis bil-forza u reġa' unifika l-Eġittu taħt mexxej wieħed, u b'hekk beda l-perjodu issa magħruf bħala r-Renju Nofsani. Mentuhotep II irrenja għal 51 sena u bena l-ewwel tempju funebri f'Deir el-Bahri, li x'aktarx serva bħala ispirazzjoni għat-tempju ikbar u li nbena iktar 'il quddiem ħdejh minn Hatshepsut fit-18-il dinastija. Wara dawn l-avvenimenti, il-11-il dinastija ma tantx damet teżisti, peress li għaddew inqas minn għoxrin sena bejn il-mewt ta' Mentuhotep II u dik ta' Mentuhotep IV, li mietu f'ċirkostanzi misterjużi.
Matul it-12-il dinastija, Amenemhat I ittrasferixxa s-sede tal-poter lejn it-Tramuntana f'Itjtawy. Tebe baqgħet tistagħna bħala ċentru reliġjuż peress li l-alla lokali Amun kulma jmur beda jsir prominenti fl-Eġittu kollu. L-eqdem fdalijiet ta' tempju ddedikat lil Amun imorru lura għar-renju ta' Senusret I. Fir-Renju Nofsani, Tebe kienet diġà raħal b'daqs konsiderevoli. L-iskavi madwar it-Tempju ta' Karnak urew li r-raħal tar-Renju Nofsani kellu pjanta qisha grilja. Il-belt kienet mill-inqas twila kilometru u kellha erja ta' 50 ettaru. Instabu wkoll il-fdalijiet ta' żewġ binjiet li x'aktarx kienu palazzi.
Mill-bidu tal-aħħar parti tat-12-il dinastija, grupp ta' Kananiti bdew jinsedjaw in-naħa tal-Lvant tad-delta tan-Nil. Eventwalment stabbilew l-14-il dinastija f'Avaris għall-ħabta tal-1805 Q.K. jew għall-ħabta tal-1710 Q.K. B'hekk, l-Asjatiċi stabbilew eġemonija fuq il-maġġoranza tar-reġjun tad-delta, u serqu dawn it-territorji mill-influwenza tat-13-il dinastija li sadanittant kienet laħqet minflok it-12-il dinastija.
It-Tieni Perjodu Intermedju
It-tieni mewġa ta' Asjatiċi msejħa Hyksos (minn Heqa-khasut, jiġifieri "mexxejja ta' artijiet barranin", kif l-Eġizzjani kienu jsejħu lill-mexxejja tagħhom) emigraw fl-Eġittu u għelbu liċ-ċentru tal-poter tal-Kananiti f'Avaris, u bdew il-15-il dinastija hemmhekk. Ir-rejiet Hyksos kisbu l-kontroll ukoll tal-Eġittu t'Isfel fil-bidu tat-Tieni Perjodu Intermedju (1657-1549 Q.K.). Meta l-Hyksos ħadu lil Memphis matul jew ftit wara r-renju ta' Merneferre Ay (għall-ħabta tal-1700 Q.K.), il-mexxejja tat-13-il dinastija ħarbu lejn in-Nofsinhar u marru f'Tebe, li saret il-belt kapitali.
Il-prinċpijiet ta' Tebe (issa magħrufa bħala s-16-il dinastija) kellhom kontroll stabbli tar-reġjun fil-qrib, filwaqt li l-Hyksos avvanzaw mid-delta lejn in-Nofsinhar sal-Eġittu Nofsani. Iċ-ċittadini ta' Tebe rreżistew l-avvanzata ulterjuri tal-Hyksos billi laħqu ftehim biex ikun hemm tmexxija paċifika bejniethom. Il-Hyksos kienu kapaċi jbaħħru 'l fuq lil hinn minn Tebe biex jagħmlu kummerċ maċ-ċittadini ta' Nubja u ċ-ċittadini ta' Tebe ġabu l-merħliet magħhom fid-delta mingħajr avversarji. L-istatus quo kompla sa meta l-mexxej Hyksos, Apophis (il-15-il dinastija) insulta lil Seqenenre Tao (is-17-il dinastija) ta' Tebe. Wara ftit l-armati ta' Tebe avvanzaw lejn l-artijiet immexxija mill-Hyksos. Tao miet f'battalja u ibnu Kamose ħa l-kmand tal-kampanja militari f'idejh. Wara l-mewt ta' Kamose, ħuh Ahmose I kompla minfloku sa ma ħakem lil Avaris, il-belt kapitali tal-Hyksos. Ahmose I keċċa lill-Hyksos mill-Eġittu u l-Lvant u ħataf l-artijiet li qabel kienu mmexxija minnhom.
Renju Ġdid u l-quċċata ta' Tebe
Ahmose I stabbilixxa era ġdida għall-unifikazzjoni tal-Eġittu b'Tebe bħala l-belt kapitali. Il-belt baqgħet il-belt kapitali matul il-biċċa l-kbira tat-18-il dinastija (ir-Renju l-Ġdid). Saret ukoll iċ-ċentru ta' servizz ċivili professjonali ġdid, fejn kien hemm talba ikbar għall-iskribi u għal-litterati peress li l-arkivji rjali bdew jimtlew bil-kontijiet u bir-rapporti. Fil-belt il-ftit favoriti ta' Nubja ġew edukati mill-ġdid permezz tal-kultura Eġizzjana, sabiex iservu bħala amministraturi tal-kolonja.
Bl-Eġittu stabilizzat mill-ġdid, ir-reliġjon u ċ-ċentri reliġjużi ffjorixxew speċjalment Tebe. Pereżempju, Amenhotep III alloka ħafna mill-ġid enormi tiegħu mit-tributi barranin għat-tempji ta' Amun. L-alla ta' Tebe, Amun, sar divinità statali prinċipali u kull proġett tal-kostruzzjoni beda jipprova jkun aħjar minn ta' qablu sabiex tiġi pproklamata l-glorja ta' Amun u tal-faragħuni nfushom. Thutmose I (li rrenja fl-1506-1493 Q.K.) beda l-ewwel espansjoni kbira tat-Tempju ta' Karnak. Iktar 'il quddiem, it-tkabbir kolossali tat-tempju sar in-norma fir-Renju l-Ġdid kollu. Ir-Reġina Hatshepsut (li rrenjat fl-1479-1458 Q.K.) għenet lill-ekonomija ta' Tebe tiffjorixxa permezz tat-tiġdid tan-networks kummerċjali, primarjament il-kummerċ fil-Baħar l-Aħmar bejn il-port ta' Al-Qusayr f'Tebe, Elat u l-art ta' Punt. Is-suċċessur tagħha Thutmose III ġab miegħu f'Tebe parti kbira mir-rikkezzi tal-gwerra li oriġinaw minn postijiet imbegħda, saħansitra minn Mittani. It-18-il dinastija laħqet il-quċċata tagħha matul ir-renju tal-proneputi Amenhotep III (li rrenja fl-1388-1350 Q.K.). Minbarra li sebbaħ it-tempji ta' Amun, Amenhotep żied il-kostruzzjoni f'Tebe għal livelli mingħajr preċedent. Fix-xatt tal-Punent, huwa bena t-tempju funebri enormi u l-palazz-belt enormi ta' Malkata b'lag artifiċjali faċċata ta' 364 ettaru. Fil-belt proprja huwa bena t-Tempju ta' Luxor u t-Triq tal-Isfinġijiet li twassal sat-Tempju ta' Karnak.
Għal perjodu qasir fir-renju ta' iben Amenhotep III, Akhenaten (li rrenja fl-1351-1334 Q.K.), Tebe għaddiet minn żminijiet diffiċli; il-belt ġiet abbandunata mill-qorti, u l-qima ta' Amun ġiet proskritta. Il-belt kapitali ġiet ittrasferita lejn il-belt il-ġdida ta' Akhetaten (Amarna fl-Eġittu modern), nofs triq bejn Tebe u Memphis. Wara mewtu, ibnu Tutankhamun irritorna l-belt kapitali lejn Memphis, iżda t-tiġdid tal-proġetti tal-kostruzzjoni f'Tebe pproduċa tempji u santwarji saħansitra iktar glorjużi. Bil-wasla tad-19-il dinastija, is-sede tal-gvern ġiet ittrasferita lejn id-delta. Tebe żammet id-dħul u l-prestiġju tagħha matul ir-renji ta' Seti I (li rrenja fl-1290-1279 Q.K.) u ta' Ramesses II (li rrenja fl-1279-1213 Q.K.), li xorta waħda baqgħu jirresjedu għal parti minn kull sena f'Tebe. Ramesses II wettaq proġetti estensivi tal-kostruzzjonif il-belt, fosthom statwi u obeliski, it-tielet ħajt madwar it-Tempju ta' Karnak, żidiet fit-Tempju ta' Luxor, u r-Ramesseum, it-tempju funebri grandjuż tiegħu. Il-kostruzzjonijiet ġew iffinanzjati mill-fosos il-kbar tal-qmuħ (li nbnew madwar ir-Ramesseum), li kkonċentraw it-taxxi miġbura mill-Eġittu ta' Fuq; u mid-deheb mill-ispedizzjonijiet lejn Nubja u d-Deżert tal-Lvant. Matul ir-renju ta' Ramesses li dam 66 sena, l-Eġittu u Tebe kisbu livell għoli ta' prosperità li laħaq jew saħansitra qabeż l-ogħla livell li kien intlaħaq taħt Amenhotep III.
Il-belt baqgħet fuq wiċċ l-idejn sal-bidu tal-20 dinastija. Il-Papiru l-Kbir ta' Harris jiddikjara li Ramesses III (li rrenja fl-1187-1156) għamel donazzjoni ta' 86,486 skjav u patrimonji enormi lit-tempji ta' Amun. Ramesses III rċieva tributi mill-popli kollha ta' taħtu, inkluż il-popli ta' mal-baħar u l-Libjani Meshwesh. Madankollu, l-Eġittu kollu kien qed jesperjenza problemi finanzjarji, u dan joħroġ fid-dieher fl-avvenimenti fil-villaġġ ta' Deir el-Medina f'Tebe. Fil-25 sena tar-renju tiegħu, il-ħaddiema f'Deir el-Medina bdew jistrajkjaw għall-paga u hemmhekk feġġew irvelli ġenerali fost il-klassijiet soċjali kollha. Sussegwentement, konfoffa fil-Ħarem li ma rnexxietx wasslet għall-ġustizzjar ta' bosta membri li ħadu sehem fil-konfoffa, inkluż uffiċjali u nisa minn Tebe. Iktar 'il quddiem, taħt ir-Ramessidi, Tebe qabdet it-triq tan-niżla peress li l-gvern waqgħa f'diffikultajiet ekonomiċi gravi. Matul ir-renju ta' Ramesses IX (li rrenja fl-1129-1111 Q.K.), għall-ħabta tal-1114 Q.K., sensiela ta' investigazzjonijiet dwar is-serq mill-oqbra rjali fin-nekropoli tal-Punent ta' Tebe żvelaw provi ta' korruzzjoni fil-karigi għoljin, wara akkuża li tressqet mis-sindku tax-xatt tal-Punent kontra l-kollega tiegħu fil-Punent. Il-mumji rjali misruqa tressqu minn post għall-ieħor u finalment ġew iddepożitati mill-patrijiet ta' Amun f'qabar-xaft f'Deir el-Bahri u fil-qabar ta' Amenhotep II. Is-sejba ta' dawn iż-żewġ moħbiet fl-1881 u fl-1898, rispettivament, kienet wieħed mill-avvenimenti l-kbar tal-iskoperti arkeoloġiċi moderni. L-amministrazzjoni ħażina f'Tebe wasslet għal rewwixti.
It-Tielet Perjodu Intermedju
Kulma jmur il-kontrol tal-affarijiet lokali bdiet tgħaddi iktar f'idejn il-Patrijiet Għoljin ta' Amun, tant li matul it-Tielet Perjodu Intermedju, Il-Patrijiet Għoljin ta' Amun kellu poter assolut fin-Nofsinhar, bħala kontrobilanċ għar-rejiet tal-21 u tat-22 dinastiji li rrenjaw mid-delta tan-Nil. Iż-żwiġijiet irranġati bejn id-dinastiji u l-adozzjoni saħħew ir-rabtiet bejniethom, u l-bniet tar-rejiet Taniti saru d-divinità mara ta' Amun f'Tebe, u b'hekk setgħu jeżerċitaw iktar poter. L-influwenza politika ta' Tebe battiet biss fil-Perjodu Aħħari.
Sal-ħabta tas-750 Q.K., l-influwenza tal-Kuxiti (minn Nubja) bdiet tikber f'Tebe u fl-Eġittu ta' Fuq. Fis-721 Q.K., ir-Re Shabaka tal-Kuxiti rebaħ kontra l-forzi kkombinati ta' Osorkon IV (it-22 dinastija), Peftjauawybast (it-23 dinastija) u Bakenranef (l-24 dinastija), u reġa' wassal għall-unifikazzjoni tal-Eġittu. Matul ir-renju tiegħu kien hemm ammont sinifikanti ta' kostruzzjonijiet li seħħew madwar l-Eġittu kollu, speċjalment fil-belt ta' Tebe, li għamilha l-belt kapitali tar-renju tiegħu. Fit-Tempju ta' Karnak huwa ordna li tinbena statwa tal-granit roża tiegħu nnifsu liebes il-kuruna doppja tal-Eġittu magħrufa bħala l-Pschent. Taharqa wettaq bosta proġetti notevoli f'Tebe (fosthom il-Kjosk fit-Tempju ta' Karnak) u f'Nubja qabel ma l-Assirjani bdew il-gwerra kontra l-Eġittu.
Perjodu Aħħari
Fis-667 Q.K., attakkat mill-armata tar-re Assirjan Ashurbanipal, Taharqa abbanduna l-Eġittu t'Isfel u ħarab lejn Tebe. Tliet snin wara mewtu, in-neputi jew il-kuġin tiegħu Tantamani ħataf lil Tebe, invada lill-Eġittu t'Isfel u għamel assedju kontra Memphis, għalkemm abbanduna t-tentattivi tiegħu li jaħkem il-pajjiż fis-663 Q.K. u rtira lejn in-Nofsinhar. L-Assirjani komplew jissieltu kontrih u ħadu lil Tebe, li żdiedet mal-lista twila ta' bliet li ġew misruqa u meqruda mill-Assirjani, kif kiteb Ashurbanipal stess:"Il-belt, kollha kemm hi, ħkimtha bl-għajnuna ta' Ashur u Ishtar. Ħadt il-fidda, id-deheb, il-ħaġar prezzjuż, il-ġid kollu tal-palazz, id-drapp lussuż, l-għażel prezzjuż, iż-żwiemel grandjużi, l-irġiel u n-nisa superviżuri, żewġ obeliski tal-elektrum mill-isbaħ li jiżnu 2,500 talent, u l-bibien tat-tempji li qaċċadt mill-bażijiet tagħhom, u ġarrejthom lejn l-Assirja. B'dan il-ġid tqil kollu, tlaqt minn Tebe. Kontra l-Eġittu u kontra Kush olzajt il-lanza tiegħi u wrejt is-setgħa tiegħi. B'idejja mimlija rritornajt lejn Nineveh, qawwi u sħiħ."Tebe qatt ma reġgħet kisbet l-importanza politika li kellha qabel, iżda baqgħet ċentru reliġjuż importanti. L-Assirjani laħħqu lil Psamtik I (664-610 Q.K.), li kiseb il-poter fuq Tebe fis-656 Q.K. u organizza l-adozzjoni ta' bintu stess, Nitocris I, bħala werrieta tal-Mara divina ta' Amun hemmhekk. Fil-525 Q.K., Cambyses II mill-Persja invada lill-Eġittu u sar faragħun, u wassal għas-subordinazzjoni tar-renju bħala satrapija tal-Imperu l-Kbir tal-Akamenidi.
Żmien il-Griegi u r-Rumani
Ir-relazzjoni t-tajba ta' Tebe mal-poter ċentrali fit-Tramuntana ntemmet meta l-faragħuni Eġizzjani nattivi finalment ġew sostitwiti mill-Griegi, immexxija minn Alessandru l-Kbir. Huwa żar Tebe matul ċelebrazzjoni tal-Festival ta' Opet. Minkejja ż-żjara inizjali tiegħu, Tebe saret ċentru li xejn ma kien favurih. Lejn l-aħħar tas-seklu 3 Q.K., Hugronaphor (Horwennefer), x'aktarx ta' oriġini Nubjana, mexxa rewwixta kontra t-Tolomej fl-Eġittu ta' Fuq. Is-suċċessur tiegħu, Ankhmakis, kellu l-kontroll ta' partijiet kbar mill-Eġittu ta' Fuq sal-185 Q.K. Din ir-rewwixta ġiet appoġġata mill-patrijiet ta' Tebe. Wara li r-rewwixta ġiet imrażżna fil-185 Q.K., Tolomew V, li kien jeħtieġ l-appoġġ tal-patrijiet, ħafrilhom.
Matul l-okkupazzjoni tar-Rumani (30 Q.K.-641 W.K.), il-komunitajiet li kien għad fadal baqgħu raggruppati madwar il-pilastri tat-Tempju ta' Luxor. Tebe saret parti mill-provinċja Rumana ta' Thebais, li iktar 'il quddiem inqasmet f' Thebais Superior, iċċentrata fil-belt, u Thebais Inferior, iċċentrata f'Ptolemais Hermiou. Leġjun Ruman ġie stazzjonat fit-Tempju ta' Luxor fiż-żmien tal-kampanji militari Rumani f'Nubja. Il-kostruzzjoni ma waqfitx għalkollox, iżda l-belt baqgħet tmajna. Fis-seklu 1 W.K., Strabo ddeskriva li Tebe kienet irrelegata għal sempliċi villaġġ.
Sit ta' Wirt Dinji
Tebe l-Antika u n-Nekropoli tagħha ġew iddeżinjati bħala Sit ta' Wirt Dinji tal-UNESCO fl-1979.
Wirt kulturali
Iż-żewġ tempji l-kbar — it-Tempju ta' Luxor u t-Tempju ta' Karnak —u l-Wied tar-Rejiet u l-Wied tal-Irġejjen huma fost l-ikbar kisbiet tal-Eġittu tal-qedem.
Mill-25 ta' Ottubru 2018 sas-27 ta' Jannar 2019, il-Mużew ta' Grenoble organizza wirja ta' tliet xhur dwar il-belt ta' Tebe u r-rwol tan-nisa fil-belt f'dak iż-żmien, bl-appoġġ tal-Louvre u l-British Museum.
Chris u Moira
Chris u Moira kienu duo Malti, iffurmat minn Moira Stafrace u Christopher Scicluna. Huma magħrufa l-aktar għax irrappreżentaw lil Malta fil-Eurovision Song Contest tal-1994.
Ħajja u karriera
Stafrace twieldet Malta fl-1970. Ta’ 12-il sena bdiet il-karriera tagħha fil-kant. Xtrat kitarra u bdiet tkanta ma’ diversi gruppi. Ħadet sehem f’bosta festivals fejn rebħet bosta premjijiet. Fl-1992 ingħatat il-premju għall-Aħjar Personalità fl-industrija tal-mużika ta’ pajjiżha. Fl-1993 iltaqgħet u tħabbet mal-kitarrist, Chris Scicluna. Is-sena ta' wara huma żżewġu.
Scicluna twieled Malta fl-1959 u beda l-istudju tal-mużika ta' 8 snin u qatta' l-biċċa l-kbira tas-snin tmenin jaħdem freelance fir- Renju Unit. Huwa Irrekordja l-ewwel album tiegħu fl-1979 'Starlights' bħala kompożitur u kantant. Fl-1990 huwa deher fl-abum 'Ever Changing Moods' tal-grupp Malti Getting Closer. Meta l-kanzunetta 'This Time' ta' William Mangion intgħażlet biex tirrappreżenta lil Malta fil-Eurovision Song Contest tal-1993 huwa ħa sehem bħala kitarrist. Kien hemm l Chris iltaqa' ma' Moira li kienet waħda mill-kantanti li akkumpanjaw lil Mangion. Fl-1994 huma kkomponew il-kanzunetta More than Love, li rrappreżentat lil Malta fil-konkors tal-Eurovision f'Dublin. Huma kklassifikaw fil-5 post b’97 punt – wieħed mill-aħjar riżultati għal Malta matul is-snin f'dan il-konkors.
Scicluna miet fit-18 ta' Frar 2022, fl-età ta’ 62 sena.
Kaja Kallas
Kaja Kallas (bl-Estonjan:[ˈKɑjɑ ˈkɑlːɑs]; twieldet fit-18 ta’ Ġunju 1977) hija politiku Estonjan u l-Prim Ministru tal-Estonja mis-26 ta’ Jannar 2021. Ilha l-mexxej tal-Partit tar-Riformi mill-2018, u membru tar-Riigikogu (il-Parlament Estonjan) mill-2019, u qabel mill-2011 sal-2014. Kallas kienet Membru tal-Parlament Ewropew mill-2014 sal-2018, tirrappreżenta l-Alleanza tal-Liberali u d-Demokratiċi għall-Ewropa. Qabel ġiet eletta fil- Parlament Ewropew, hi kienet avukat u kienet tispeċjalizza fil-liġi tal-kompetizzjoni Estonjana u Ewropea.
Ħajja bikrija u edukazzjoni
Kaja Kallas twieldet f’Tallinn fit-18 ta’ Ġunju 1977, u hija t-tifla ta’ Siim Kallas, li kien l-14-il Prim Ministru tal-Estonja u wara Kummissarju Ewropew tal-Kummissjoni Ewropea. Matul id-deportazzjonijiet Sovjetiċi mill-Estonja, ommha Kristi, li dak iż-żmien kellha sitt xhur, ġiet deportata lejn is-Siberja ma’ ommha u ma’ nannitha f’vettura tal-bhejjem u għexet hemm sakemm kellha għaxar snin. In-nannu ta’ Kallas kien Eduard Alver, wieħed mill-fundaturi tar-Repubblika tal-Estonja fl-24 ta’ Frar 1918, u l-ewwel kap tal-Pulizija Estonjana mill-1918 sal-24 ta’ Mejju 1919. L-antenati tal-familja Kallas huma parzjalment Latvjani u parzjalment Ġermaniżi Baltiċi, min-naħa tal-familja ta’ missierha.
Kaja Kallas iggradwat mill-Università ta’ Tartu fl-1999 b’baċellerat fil-liġi. Għexet fi Franza u fil-Finlandja għal żmien qasir waqt li kienet qed titħarreġ fil-liġi Ewropea. Mill-2007, attendiet l-Iskola tan-Negozju Estonjana u kisbet EMBA (Masters Eżekuttiv fl-Amministrazzjoni tan-Negozju) fix-xjenza ekonomika fl-2010.
Karriera professjonali
Kallas saret membru tal-Assoċjazzjoni tal-Avukati Estonjani fl-1999 u avukat prattikant tal-liġi fl-2002. Hija saret sħab fid-ditta ġuridika Luiga Mody Hääl Borenius u Tark & Co u ħadmet bħala kowċ eżekuttiv fl-Iskola tan-Negozju Estonjana. Hija membru wkoll tal-Alleanza Ewropea tal-Antitrust. Fl-2011, tpoġġiet fuq status inattiv bħala membru tal-Assoċjazzjoni tal-Avukati Estonjani. F’Novembru 2018, Kallas ippubblikat ir-rakkont awtobijografiku tagħha MPE: 4 aastat Euroopa Parlamendis (MPE: Erba’ Snin fil-Parlament Ewropew), li fih tiddeskrivi ħajjitha u x-xogħol tagħha fi Brussell mill-2014 sal-2018.
Membru tal-Parlament Estonjan (2011-2014)
Fl-2010, Kallas iddeċidiet li tissieħeb fil-Partit tar-Riformi Estonjan. Hija kkontestat l-elezzjonijiet tal-Parlament tal-Estonja (Riigikogu) fl-2011 għall-kostitwenza tal-Kontea ta’ Harju u tal-Kontea ta’ Rapla, u ġabet 7,157 vot. Kienet membru tat-12-il Parlament tal-Estonja u ppresediet il-Kumitat għall-Affarijiet Ekonomiċi mill-2011 sal-2014.
Membru tal-Parlament Ewropew (2014-2018)
Kaja Kallas ikkontestat l-elezzjonijiet tal-Parlament Ewropew tal-2014 u ġabet 21,498 vot. Fil-Parlament Ewropew, Kallas ħadmet fil- Kumitat għall-Industrija, ir-Riċerka u l-Enerġija u kienet sostitut fil-Kumitat għas-Suq Intern u l-Ħarsien tal-Konsumatur. Kienet Viċi President tad-Delegazzjoni tal-Kumitat tal-Kooperazzjoni Parlamentari bejn l-Unjoni Ewropea u l-Ukrajna kif ukoll membru tad-Delegazzjoni tal-Assemblea Parlamentari tal-Euronest u tad-Delegazzjoni tar-relazzjonijiet mal-Istati Uniti.
Minbarra l-inkarigi tagħha fil-kumitati, Kallas kienet membru tal-Intergrupp tal-Parlament Ewropew dwar l-Aġenda Diġitali u Viċi President tal-Intergrupp dwar iż-Żgħażagħ.
Matul il-perjodu tagħha fil-Parlament Ewropew, Kaja Kallas ħadmet fuq l-istrateġija tas-Suq Uniku Diġitali, il-politiki tal-enerġija u tal-konsumatur, u r-relazzjonijiet mal-Ukrajna. B’mod partikolari, hija ddefendiet id-drittijiet ta’ impriżi żgħar u ta’ daqs medju (SMEs), u dejjem sostniet li l-fruntieri fid-dinja diġitali jkunu xkiel biex kumpaniji innovattivi jirnexxielhom ifeġġu. Hija favur l-innovazzjoni u spiss tisħaq li r-regolamenti ma jistgħux u ma għandhomx ixekklu r-rivoluzzjoni teknoloġika.
Kallas kienet relatur ta’ sitt rapporti: l-Opinjoni dwar l-hekk imsejjaħ Regolament dwar il-privatezza elettronika, ir-Rapport dwar ir-regoli tal-liġi ċivili dwar ir-robotika, ir-Rapport Annwali dwar il-politika tal-kompetizzjoni tal-Unjoni Ewropea, ir-Rapport dwar it-twassil ta’ patt ġdid għall-konsumaturi tal-enerġija, ir-Rapport rigward il-leġiżlazzjoni dwar il-ksur u s-sanzjonijiet doganali u r-Rapport fuq inizjattiva proprja dwar is-Suq Uniku Diġitali.
Matul il-ħidma tagħha fil-Parlament Ewropew, ġiet innominata wkoll bħala Mexxej Żagħżugħ Ewropew (EYL40). Fl-aħħar tal-mandat tagħha, hija ġiet ikkwotata minn Politico bħala waħda mill-iktar 40 MPE influwenti, u waħda mill-iktar nisa b’saħħithom politikament fi Brussell, u spikkat għall-fehim tagħha tal-kwistjonijiet teknoloġiċi.
Ritorn fil-politika nazzjonali
Fit-13 ta’ Diċembru 2017, il-mexxej tal-Partit tar-Riformi Hanno Pevkur ħabbar li ma kienx se jikkontesta iktar għat-tmexxija tal-partit f’Jannar 2018, u ssuġġerixxa li Kallas kellha tikkontesta minfloku. Wara li kkunsidrat l-offerta, Kallas ħabbret fil-15 ta’ Diċembru 2017 li kienet se taċċetta l-istedina biex tikkontesta l-elezzjoni għat-tmexxija. Kallas rebħet l-elezzjoni għat-tmexxija li saret fl-14 ta’ April 2018 u saret l-ewwel mexxej mara ta’ partit politiku maġġuri fl-Estonja.
Fl-14 ta’ Novembru 2020, Kaja Kallas ġiet eletta mill-ġdid bħala l-mexxej tal-Partit tar-Riformi f’Assemblea tal-Partit tar-Riformi.
Prim Ministru tal-Estonja
Fil-25 ta’ Jannar 2021, wara r-riżenja ta’ Jüri Ratas bħala Prim Ministru minħabba skandlu, Kaja Kallas ifformat gvern ta’ koalizzjoni mmexxi mill-Partit tar-Riformi flimkien mal-Partit taċ-Ċentru, u b’hekk saret l-ewwel Prim Ministru mara fl-istorja tal-Estonja.
Ħajja privata
Fl-2002, Kaja Kallas iżżewġet lil Taavi Veskimägi, politiku u negozjant Estonjan li kien Ministru tal-Finanzi. Iddivorzjaw fl-2014, u għandhom iben wieħed. Fl-2018, Kallas iżżewġet lil Arvo Hallik, bankier u investitur. Huwa għandu żewġt itfal minn relazzjoni preċedenti.
Minbarra l-Estonjan nattiv tagħha, Kallas hija profiċjenti bl-Ingliż, bir-Russu u bil-Franċiż.
Fil-15 ta’ Marzu 2021, u matul il-pandemija tal-COVID-19 fl-Estonja, hija ħabbret li kienet irriżultat pożittiva għall-COVID-19, għalkemm l-uniku sintomu li kellha kien biss ħajta deni.
Catarina Vitale
Katarina Vitale (twieldet fl-1566 – mietet fl-1619), jew Katerina Vitale inkella Catarina Vitale jew Caterina Vitale, kienet l-ewwel spiżjara f'Malta, u l-ewwel spiżjara tal-Kavallieri tal-Ordni ta' San Ġwann.
Ħajja privata u professjonali
Katarina Vitale kienet oriġinarjament mill-Greċja. Hija żżewġet lil Ettore Vitale, spiżjar tal-Kavallieri tal-Ordni ta' San Ġwann, meta kienet adolexxenti. Meta r-raġel tagħha miet fl-1590, hi wirtet l-ispiżerija tiegħu kif ukoll il-kompitu li tissodisfa l-ħtiġijiet tal-ispiżeriji tal-Furmarija, jew kif inhi magħrufa aħjar, is-Sacra Infermeria. Katarina Vitale ġiet deskritta bħala negozjant ta' suċċess, saret sinjura ħafna, u hija magħrufa bħala benefattur tal-Karmelitani.
Peress li kienet twettaq professjoni li ma kinitx waħda komuni fost in-nisa ta' dak iż-żmien, kienet persuna kontroversjali u kienet fil-mira ta' għadd ta' leġġendi, qlajjiet u xnigħat, tant li kien jingħad li kienet prostituta, ġellieda, u sadista li kienet tittortura l-iskjavi.
Katarina Vitale mietet fl-1619 f'Siracusa u l-katavru tagħha ndifen fil-Knisja Karmelitana fil-Belt Valletta. Malli wieħed jidħol fil-Knisja Karmelitana, fuq ix-xellug u fuq il-lemin hemm il-lapida tagħha kif ukoll il-lapida ta' Caterina Scappi, il-fundatriċi tal-ewwel sptar għan-nisa f'Malta.
Knisja Parrokjali tal-Madonna tal-Karmnu
197px|lemin Il-Knisja Parrokjali tal-Madonna tal-Karmnu hija neo-gotika Kattolika Rumana knisja parrokkjali li tinsab fil-Bajja tal-Balluta fil- belt ta' San Ġiljan, Malta.
Storja
Il-knisja preżenti, li hija monument prominenti f'San Ġiljan, tmur mill-bidu sa nofs is-seklu 20. Il-knisja Karmelitana oriġinali kienet kappella żgħira neo-gotika li nbniet fl-1859 fuq pjanti ta’ Giuseppe Bonavia. Il-knisja reġgħet inbniet fl-1877 fuq pjanti ta' Emanuele Luigi Galizia. Wara ingħatat f’idejn il-patrijiet Karmelitani li reġgħu bnewha fl-1900 fuq pjanti tal-perit Gustavo R. Vincenti. Wara mewtu ħa f’idejh Joseph M. Spiteri. Il-knisja mbagħad ġiet imkabbra fl-1958. Fl-1974, iż-żona ta’ madwar il-knisja nħolqot f’parroċċa, separata mill-parroċċa ta’ San Ġiljan, u l-knisja Karmelitana ntgħażlet bħala l-knisja parrokkjali. Il-knisja kienet iddedikata fit-12 ta’ Diċembru 1984.
L-Għoti ta' Breda
L-Għoti ta' Breda (bl-Ispanjol: La rendición de Breda, magħrufa wkoll bħala El cuadro de las lanzas jew Las lanzas) hija pittura tal-artist Spanjol Diego Velázquez tal-Epoka tad-Deheb Spanjola. Il-pittura tlestiet matul is-snin 1634–35, ispirata miż-żjara li għamel Velázquez fl-Italja flimkien ma' Ambrogio Spinola, il-ġeneral Ġenwiż li kkonkwista Breda fil-5 ta' Ġunju 1625. Din il-pittura hija meqjusa fost l-iżjed xogħlijiet sinjifikattivi ta' Velázquez, u l-kritiku Jan Morris iddeskriviha bħala waħda mil-pitturi l-iżjed Spanjoli fl-istorja.
Storja
Il-konkwista ta' Breda fl-1625 kien wieħed mill-ftit suċċessi maġġuri li għamlet l-armata Spanjola matul it-tmiem tal-Gwerra tat-Tmenin Sena. Ambrogio Spinola, in-nobbli Ġenwiż li kien il-ġeneral tal-armata Spanjola, mar kontra l-istruzzjonijiet tas-superjuri tiegħu waqt il-konkwista ta' Breda. Qabel il-konkwista, il-gvern Spanjol iddeċieda li assedju armat kontra bliet tal-Pajjiżi l-Baxxi kien ħela ta' riżorsi u minflok kien se jagħfas fuq imblokk ekonomiku tal-Pajjiżi Baxxi.
Breda, belt viċin il-fruntiera tan-Netherlands, kienet okkupata mid-Duka ta' Alba mill-1567. Wara għaxar snin, il-belt kienet irkuprata minn Holach, però reġgħet sfat maħtufa minn Haultpenne ftit wara. Breda kienet is-sede tal-familja Oranġjo li kellha l-kastell tagħha hemmhekk.
Il-Ħolma ta' Ġakobb
Il-Ħolma ta' Ġakobb (Spanjol: El sueño de Jacob ) hija pittura biż-żejt fuq il-tila tas-sena 1639 tal-pittur Spanjol Tenebrist José de Ribera (magħruf ukoll bħala Lo Spagnoletto). Din il-pittura tinsab fil-Mużew tal-Prado f'Madrid.
Ġakobb jintwera bħala ragħaj rieqed, b'ġismu jserraħ fuq spaltu x-xellugija u b'siġra fl-isfond. Fl-isfond fuq in-naħa l-oħra hemm is-sellum li huwa jara fil-ħolma. Dan mhuwiex sellum tal-injam, iżda sellum tad-dawl, li permezz tiegħu l-anġli qed jitilgħu u jinżlu mis-smewwiet.
Wilhelm Röntgen
Wilhelm Conrad Röntgen (/ˈrɛntɡən, -dʒən, ˈrʌnt-/; pronunzja bil-Ġermaniż: [ˈvɪlhɛlm ˈʁœntɡən]; twieled fis-27 ta' Marzu 1845 – miet fl-10 ta' Frar 1923) kien inġinier mekkaniku u fiżiku Ġermaniż, li fit-8 ta' Novembru 1895 ipproduċa u individwa r-radjazzjoni elettromanjetika f'medda ta' frekwenzi magħrufa bħala raġġi-X jew raġġi Röntgen, kisba li rebbħitu l-Premju Nobel għall-Fiżika inawgurali fl-1901. B'risq il-kisbiet ta' Röntgen, fl-2004 l-Unjoni Internazzjonali tax-Xjenza Kimika Pura u Applikata (IUPAC) semmiet l-element 111, roentgenju, element radjoattiv b'isotopi instabbli multipli, għalih. L-unità ta' kejl roentgen ukoll issemmiet għalih.
Edukazzjoni
xellug|daqsminuri|Il-post fejn twieled Wilhelm Röntgen Missier Röntgen kien Friedrich Conrad Röntgen, merkant u manifattur tad-drappijiet Ġermaniż, u ommu kienet Charlotte Constanze Frowein. Meta kellu tliet snin, il-familja tiegħu marret tgħix fl-Olanda. Röntgen attenda l-iskola sekondarja fl-Iskola Teknika ta' Utrecht, in-Netherlands. Għamel korsijiet ta' kważi sentejn sħaħ fl-Iskola Teknika. Fl-1865, huwa tkeċċa inġustament mill-iskola sekondarja meta wieħed mill-għalliema tiegħu skopra karikatura ta' wieħed mill-għalliema, li fil-fatt kien pinġiha ħaddieħor.
Mingħajr diploma tal-iskola sekondarja, Röntgen seta' jattendi l-università fin-Netherlands bħala viżitatur biss. Fl-1865, huwa pprova jattendi l-Università ta' Utrecht mingħajr ma kellu l-kredenzjali neċessarji meħtieġa għal student regolari. Malli sar jaf li seta' jattendi l-Istitut Politekniku Federali fi Zurich (illum magħruf bħala l-ETH Zurich), huwa għamel l-eżami tad-dħul, għadda, u beda l-istudji bħala student tal-inġinerija mekkanika. Fl-1869, huwa ggradwa b'dottorat mill-Università ta' Zurich; matul dan iż-żmien, huwa sar student ippreferut tal-Professur August Kundt, u mbagħad segwih fl-Università Kaiser-Wilhelms Ġermaniża li kienet għadha kemm ġiet stabbilita fi Strasburgu.
Karriera
xellug|daqsminuri|Lapida artistika mad-dar fejn kien jgħix Röntgen mill-1863 sal-1865 f'Schalkwijkstraat, f'Utrecht. Magħmula minn [[Jackie Sleper fl-2005.]] Fl-1874, Röntgen sar lekċerer fl-Università ta' Strasburgu. Fl-1875, huwa sar professur fl-Akkademja tal-Agrikoltura f'Hohenheim, Württemberg. Huwa rritorna lejn Strasburgu bħala professur tal-fiżika fl-1876, u fl-1879 inħatar bħala l-president tal-fiżika fl-Università ta' Giessen. Fl-1888, huwa kiseb il-presidenza tal-fiżika fl-Università ta' Würzburg, u fl-1900 kiseb l-istess kariga fl-Università ta' Munich, fuq talba speċjali tal-gvern tal-Bavarja.
Röntgen kellu l-familja f'Iowa fl-Istati Uniti u ppjana li jemigra. Huwa aċċetta ħatra fil-Columbia University fil-Belt ta' New York u xtara l-biljetti biex jaqsam l-Oċean Atlantiku, qabel ma faqqgħet l-Ewwel Gwerra Dinjija ħarbtitlu l-pjanijiet li kellu. Huwa baqa' fi Munich għall-kumplament tal-karriera tiegħu.
Matul l-1895, fil-laboratorju tiegħu fl-Istitut tal-Fiżika ta' Würzburg tal-Università ta' Würzburg, Röntgen beda jinvestiga l-effetti esterni mid-diversi tipi ta' tagħmir b'tubi tal-vakwu — apparati ta' Heinrich Hertz, Johann Hittorf, William Crookes, Nikola Tesla u Philipp von Lenard — meta wieħed jgħaddi skarika elettrika minnhom. Fil-bidu ta' Novembru, huwa rrepeta esperiment b'wieħed mit-tubi ta' Lenard, fejn żied fetħa rqiqa tal-aluminju sabiex ir-raġġi katodiċi setgħu joħorġu mit-tubu, iżda għata tal-kartun ġiet miżjuda biex jiġi evitat li ssir ħsara lill-aluminju mill-kamp elettrostatiku qawwi li jipproduċi r-raġġi katodiċi. Röntgen kien jaf li l-għata tal-kartun kienet tipprevjeni l-ħruġ tad-dawl, għalkemm osserva li r-raġġi katodiċi inviżibbli kkawżaw effett fluworexxenti fuq biċċa kartuna żgħira miżbugħa bil-platinoċjanur tal-barju meta din kienet titpoġġa qrib il-fetħa tal-aluminju. Röntgen induna li t-tubu ta' Crookes–Hittorf, li kellu saff tal-ħġieġ eħxen mit-tubu ta' Lenard, seta' jikkawża dan l-effett fluworexxenti wkoll.
Tard waranofsinhar fit-8 ta' Novembru 1895, Röntgen kien iddeterminat li jittestja l-idea li kellu. Bir-reqqa kollha bena għata tal-kartun sewda, simili għal dik li kien uża fuq it-tubu ta' Lenard. Huwa għatta t-tubu ta' Crookes–Hittorf bil-kartun u waħħal elettrodi ma' kojl ta' Ruhmkorff biex jiġġenera karika elettrostatika. Qabel ma poġġa s-saff tal-platinoċjanur tal-barju biex jittestja l-idea li kellu, Röntgen dallam il-kamra biex jittestja l-opaċità tal-għata tal-kartun tiegħu. Wara li għadda l-karika mill-kojl ta' Ruhmkorff fit-tubu, huwa ddetermina li ma kienx jgħaddi dawl mill-għata u seta' jkompli jħejji l-pass li kien imiss tal-esperiment. Meta wasal f'dak l-istadju, Röntgen innota xi ħaġa tleqq ftit minn bank ftit piedi 'l bogħod mit-tubu. Sabiex ikun ċert, huwa pprova b'diversi skariki oħra u ra l-istess leqqa kull darba. Huwa xegħel sulfarina u skopra li l-leqqa kienet qed tiġi mill-post fejn kien hemm is-saff tal-platinoċjanur tal-barju li kien beħsiebu li juża wara.